钦定古今图书集成/明伦汇编/闺媛典/第099卷 > 皇清五 > 杨同人妻黎氏
## 钦定古今图书集成/明伦汇编/闺媛典/第099卷 > 皇清五 > 杨同人妻黎氏

按《东乡县志》：“黎氏名佩玉，珠谿杨同人妻。幼通书史，尚慕古节烈风。及适杨，裙布荆钗，甘贫无怨。乙酉兵乱，偕夫避竹山里，坐卧一小楼五月，虽历颠沛，起居益谨。丙戌，复避于馀干枧头里，恶其略近市集，遂迁避山坞。前后左右閴无人烟，虎啸猿啼，闻者皆惧，而黎处之晏如。及乱稍息，转徙本邑东源里。越二年己” 丑，土兵复至黎，与兵遇于涂，夺钗钏去。返寓叹曰：“女子虽不失身，物为所夺，名固难洁矣，我何惜一死哉？” 遂勺水不入口者三日。夫解之曰：“世乱事危，妇人不免失身从贼，失物犹可复得，何死之有？” 氏不听，至夜自缢死。